આજે મંદિરમાં ગયો ત્યારે બરાબર ભીડ જામેલી હતી. મારા જેવા ફક્ત તહેવારના દિવસે ધાર્મિક હોવાનો સંતોષ માનવા આવેલા લોકોનો જમાવડો હતો ત્યાં. લોકો મંદિરમાંથી દૂધ ખરીદવા માટે લાંબી લાઇનો લગાવીને ઉભા હતા. મંદિર માટે કમાણી કરવાનો દિવસ હતો આજે. મંદિરની એક વાત મને ના ગમી કે તમે શિવલીંગ પર જાતે અભિષેક ના કરી શકો. તમારે પૂજારીના સહાયકને દૂધનું પેકેટ આપી દેવાનુ અને પૂજારી તમારા વતી એની નવરાશ પ્રમાણે ભગવાન પર અભિષેક કરે. આવી વ્યવસ્થાના લીધે સ્વ હસ્તે અભિષેક કરીને પૂણ્ય કમાવવાના જે ધખારા આપણા મનમાં ઉપડ્યા હોય એના પર ઠંડુ પાણી ફરી વળે. છેવટે મનમાં શુધ્ધભાવ રાખીને પરિસ્થિતિ સ્વિકારી લીધી. ઘણા દિવસો બાદ શનિ દેવ અને નવ ગ્રહોના પણ દર્શન કર્યા. નીચે શિવલીંગ પર અભિષેક કરતા પૂજારીનો ફોટો છે.